runetrust/blame-folketinget-dk huggingface dataset:
Per Stig Møller (KF), 2010-11-23:
Jeg tager ikke ordet for at genoptage debatten, jeg synes, den har været klog, den har været konstruktiv, så det er slet ikke det, men fru Karina Lorentzen Dehnhardt, som jeg ikke siger det her for at polemisere med, efterlyste behandlingstilbud for folk, der føler sig fristet og egentlig gerne vil have hjælp til ikke at realisere det.
Henning Hyllested (EL), 2015-12-17:
Men det ligger meget godt i forlængelse af, at man jo har forringet indsatsen i finansloven for 2016 på området for social dumping, og at jeg kan konstatere, at indsatsen mod ulovlig cabotagekørsel er sat ned med 10 mio. kr. fra 25 mio. kr. til 15 mio. kr.
Morten Bødskov (S), 2021-03-11:
Vi starter indfasningen af grønne afgifter og CO 2 -beskatningen, samtidig med at vi altså giver dansk erhvervsliv muligheder for at indstille sig på det i god tid, så de ved, hvad de investerer hen imod, og de får ekstra fradrag for – om man vil – at skubbe deres investeringer i den retning.
Brian Mikkelsen (KF), 2001-05-02:
Selve uddannelsesinsitutionens virke skal selvfølgelig også efter vores opfattelse bygge på et demokratisk grundlag, og det vil i praksis sige, at elever eller kursister skal have høringsret og indflydelse på skolens udvikling, men vi mener altså ikke, at elever og kursister, som angivet i beslutningsforslag nr. B 169, skal pålægges hovedansvaret for uddannelsesinsitutionens daglige drift og den daglige pædagogik, og vi mener heller ikke, at personer med daglig gang på det enkelte uddannelsessted skal udgøre et flertal i bestyrelsen.
Lisbeth Bech Poulsen (SF), 2014-04-29:
Direktivet skulle jo sikre, at virksomheder kunne udstationere medarbejdere i andre EU-lande uden at møde hindringer, men at virksomhederne selvfølgelig også skulle overholde de arbejdsretlige regler, der gælder i værtslandet, særlig reglerne om mindsteløn og andre grundlæggende arbejdsvilkår, og at respekten for nationale arbejdsregler skulle omfatte de regler, der er fastsat ved kollektive overenskomster.
Jacob Buksti (S), 1999-12-08:
Jeg er fuldstændig enig med hr. Keld Albrechtsen i, at det øjeblik det kommer til, at det drejer sig om forberedelsen af konkrete aktioner og beslutninger i den retning, står Danmark af, og det er allerede meddelt af regeringen, at sådan er det. Men det er jo ikke det samme, som at man ikke kan være med i den fase, hvor det drejer sig om at forberede, hvad det overhovedet er for et system, vi skal forholde os til.
Mette Thiesen (DF), 2025-11-19:
Men vi forstår sådan ikke grundlæggende, hvorfor man ikke bare en gang for alle prøver at sætte foden ned – det gør vi i hvert fald i Dansk Folkeparti – og siger, at vi er herre i eget hus, i stedet for hele tiden at hoppe med på det, der kommer fra EU.
Martin Henriksen (DF), 2008-04-22:
Vi synes også, at det er rimeligt, at der bliver opkrævning af betaling ved for sen kursusafmelding og udeblivelse, og vi synes, at det er fint, at en virksomhed, der ønsker at få nogle medarbejdere ind på et efteruddannelseskursus, har mulighed for at supplere op rent økonomisk, sådan at det kan løbe rundt, hvis uddannelsesinstitutionen f.eks. kræver X antal personer, for at det kan løbe rundt, men ikke kan få fat på X antal personer.
Gitte Lillelund Bech (V), 2006-12-05:
For jeg forstod på Enhedslistens ordfører, fru Line Barfod, at det, der ligesom ligger i forslaget, er, at man i Afghanistan i stedet for at gå ind og hjælpe med at sikre fred og stabilitet i Afghanistan, bl.a. militære midler, så i stedet skulle have støttet kvindebevægelserne i Afghanistan, fordi man på den måde kunne bekæmpe Taleban og dermed sådan set også sørge for, at man kunne få frie valg i Afghanistan.
Søren Espersen (DF), 2007-05-25:
Da jeg læste Enhedslistens beslutningsforslag, hvor det hedder, at »Folketinget pålægger regeringen at arbejde for, at alle udenlandske tropper trækkes ud af Irak, og at der igangsættes en freds- og forsoningsproces samt genopbygning af det krigsplagede Irak«, så var der ingen tvivl i mit sind om, at det forslag skulle Dansk Folkeparti give sin helhjertede støtte.
Tina Nedergaard (V), 2010-03-05:
Men det, jeg synes kunne være relevant, er jo, at jeg i forligskredsen kunne orientere om, hvad det er for problemstillinger, der efter min opfattelse rejser sig, hvis det er sådan, at man vælger at øge grundtilskuddet; hvad det måske kan løse, og hvad det ikke kan løse.
Jes Lunde (SF), 1999-05-27:
Jeg synes, det var godt at høre, at De Radikale også var indstillet på et politisk samarbejde om det og var åbne over for og interesseret i de oplæg, vi andre er kommet med. Vi har det sådan i SF, at vi mener, det bør være topprioriteret, når vi skal til at forhandle finansloven for næste år på plads, at vi virkelig får rykket på det her område, og hvis hr. Estrup også er enig i det, så er jeg sikker på, at vi kan finde hinanden.
Peder Hvelplund (EL), 2021-11-18:
Så synes jeg, at de elementer, der ligger omkring både notatpligten og intervallet for de lægelige tilsyn, faktisk også er udmærkede og i udgangspunktet forbedringer, for i dag er det jo sådan, at der skal føres et tilstrækkeligt tilsyn – jeg kan ikke huske formuleringen, men det er noget med det – dog mindst tre gange i døgnet, og der kan det jo være udmærket at lægge nogle standarder ind for, hvornår det i hvert fald som minimum skal foregå, altså minimum efter 4 timer og så efter 10 timer.
Jan E. Jørgensen (V), 2020-01-14:
Det lovforslag, som vi skal behandle nu, er en videreførsel af de regler, der allerede gælder, der går ud på, at man kan inddrage et pas, at man også kan nægte at udstede et pas, og at man kan udstede et egentligt udrejse forbud til personer, som ønsker at rejse ud for at deltage i væbnet krig i udlandet, og det er f.eks. noget, vi i disse år desværre ser ganske mange gøre i Syrien.
Pia Adelsteen (DF), 2012-11-08:
Det er vel i sagens natur fair, når vi har en offentlighedslov, at det, der er vigtigt ved den, netop er, at man kan komme til bunds i sager, hvor ministre og embedsmænd kan sidde bag lukkede døre, altså at man dér fra journalisternes side, fra Folketingets side og fra borgernes side kan gå ind og se, om der foregår magtmisbrug, om der er nogen, der misbruger det her.
Mogens Lykketoft (S), 2002-04-30:
Statsministeren må vedkende sig, at i forhold til de tilsagn og de perspektiver, der var stillet i udsigt, bortskærer regeringen i 2002 og 2003 1.700 mio. kr., først og fremmest i indsatsen på miljøområdet, især i forhold til de lande, der skal ind i EU, men jo tidligst fra 2004.
Jacob Mark (SF), 2018-10-09:
Det, jeg prøver at sige med alle de her ting, er, at jeg synes, at det ville have været rigtig godt at følge intentionerne i det, der var regeringens udgangspunkt, nemlig at børn skal i dagtilbud; at man havde fortsat de traditioner for stærk pædagogik, som vi har; at forældrene havde fået den samme indflydelse som andre forældre.
Ole Birk Olesen (LA), 2023-04-13:
Det er så også tilfældet med det her beslutningsforslag, hvor alle partier i Folketinget er enige om, at alt, hvad der er fornuftigt, skal gøres, og det fornuftige, når vi har at gøre med sådan nogle grænseoverskridende problemstillinger, som vi har her, er at lave et ihærdigt arbejde for at gennemføre alle relevante forbud i EU-sammenhæng.
Lykke Friis (V), 2013-01-17:
Og der er vores læsning bare den, at det har vi bedre muligheder for som Danmark at præge, hvis vi er med, hvis vi ikke er på bænken, hvis vi altså har den fulde indflydelsesret, end hvis vi har den holdning, som jeg forstår så lidt er Liberal Alliances holdning, at det der med at gå ind i euroen eller være med til at præge samarbejdet, også på de områder, hvor det bliver lidt mere afgørende, ønsker man ikke.
Per Stig Møller (KF), 2003-05-28:
Etableringen af Den Internationale Straffedomstol er en hjørnesten i det internationale samfunds indsats mod folkedrab, forbrydelser mod menneskeheden og krigsforbrydelser, og det er Danmarks klare målsætning at skabe den bredest mulige internationale opbakning til denne epokegørende styrkelse af den internationale retsorden, så de groveste internationale forbrydelser ikke forbliver ustraffede.
Pernille Rosenkrantz-Theil (EL), 2004-02-04:
, som jeg også sagde i min replik til ministeren, at vi har gennemgået 15 af de store multinationale selskaber, der også blev undersøgt sidste år, og som ikke har betalt skat, og det har vist sig, at ud over to selskaber, der betaler småbeløb i skat, betaler
Erling Christensen (S), 1999-12-09:
Derfor, men også af de andre årsager, der nævnes i bilag 44, som er god at få forstand af, og ud fra sympatien for mælkeproducenterne i øvrigt, så må vi i Socialdemokratiet tage stærkt afstand fra det ændringsforslag, der ligger her fra et mindretal.
Margrethe Vestager (RV), 2013-02-07:
Jeg deler ikke spørgerens syn på det her spørgsmål, og jeg må indrømme, at jeg synes, det er forunderligt, at det, at vi har en uenighed om, hvorvidt vi skal have et forsøg med, at valg er understøttet digitalt, gør, at spørgeren mener, at jeg som minister ikke har tillid til den måde, valghandlingen foregår på i dag.
Steen Gade (SF), 2006-11-15:
Undersøgelsen skal bl.a. – undersøge, hvilken virkning reglerne har fået på antallet af tvangsægteskaber og arrangerede ægteskaber, – undersøge, hvor mange der på grund af reglerne har bosat sig i udlandet med fokus på Sverige og Tyskland, – analysere reglernes betydning i forhold til vore nabolandes lovgivning, herunder de langsigtede virkninger.
Søren Søndergaard (EL), 2004-03-30:
Ja, altså som en slags ordfører, for Enhedslistens ordfører er ikke til stede, og jeg har bare fulgt denne her sag, ligesom jeg tror de fleste andre folketingsmedlemmer, nemlig fra sidelinjen, og det vil jeg godt indrømme har gjort mig en lille smule urolig.
Uffe Elbæk (ALT), 2018-10-04:
Men heldigvis var der selvfølgelig nogle, der fik mig overtalt til at sige, at det er det her, der er det fuldstændig rigtige for os at gøre, i den politiske virkelighed, vi stod i på det pågældende tidspunkt, og jeg er rigtig glad for beslutningen.
Thor Pedersen (V), 2002-04-17:
Jeg har en forventning til, at Socialdemokratiet måske endda vil kunne støtte den aftale, der indgås med Kommunernes Landsforening og Amtsrådsforeningen, og jeg har også forstået på Det Radikale Venstre og fru Marianne Jelved, at det er højst sandsynligt, at man kan støtte den, og den samme forventning har jeg til Dansk Folkeparti, at man vil kunne støtte en sådan aftale.
Margrethe Vestager (RV), 2010-03-05:
Derfor håber vi meget, at ministeren vil tage den her interesse for det her område op og også i forligskredsen give os det tilstrækkelige overblik, fordi der jo er mulighed for at gøre flere ting på samme tid, nemlig både at gøre det rigtige for at forhindre, at borgerne får utilsigtede vandskader, uanset om de er gigantiske ved et digenedbrud, eller de er mindre ved et kloakoverløb, samtidig med at der naturligvis er meget store muligheder både for arbejdspladser og også for at opsamle viden om, hvordan man gør, en viden, som jo er central for danske virksomheder, også som noget, der kan eksporteres.
Ole M. Nielsen (KRF), 2002-03-14:
Hvis der er nogle, der bruges i nogle enkelte tilfælde i nogle små mængder, hvor vi ikke mener, at det har en skadelig effekt på drikkevandet, og det bruges i et omfang, hvor det ikke kommer op på nogen grænseværdier eller sådan noget, må vi leve med det, men se at komme ud af det.
Peter Hummelgaard (S), 2020-06-09:
Beskæftigelsesministeriets og min ser overordentlig stram ud, bl.a. på grund af mange af de covid-19-tiltag, der foregår lige nu, men vi vil meget gerne indkalde Folketingets partier til drøftelser om, hvordan vi samler op på det her, og om muligt også gerne tidligere end senere.
Sophie Løhde (V), 2023-12-01:
Jo, jeg er helt enig i, at vi skal holde hånden under regionerne, og det har den her regering også lagt sig i selen for ved at tilføre sundhedsvæsenet betydelige beløb, og det vil den også gøre fremover, altså investere i vores sygehusvæsen såvel som i vores samlede sundhedsvæsen.
Martin Henriksen (DF), 2014-03-28:
Der er ingen tvivl om, at der med jævne mellemrum har været nogle lidt pudsige eksempler, hvor man tænker: Det var lige godt pokkers, at det ikke var tænkt ind i forhold til den lovgivning, som vi har vedtaget i Folketinget, altså det at vi er med i et rigsfællesskab med Grønland og Færøerne.
Kristian Jensen (V), 2003-12-12:
Men hvis vi får forbruget tilbage på det rette spor, får vi skabt nogle arbejdspladser og dermed også nogle menneskelige værdier, som kan være med til at gøre, at vi på sigt får et bedre samfund, og derfor er det vigtigt, at danskerne bruger de penge, der nu kommer ud gennem skattelettelser, lavere skat og afdragsfri lån, til at sætte gang i hjulene og gang i arbejdspladserne.
Claus Hjort Frederiksen (V), 2009-05-13:
Det, vi som samfund skal sørge for, er, at vi igen får gang i væksten i økonomien i Danmark, og det afhænger jo så også af, at der internationalt kommer gang i væksten, og så skal vi hjælpe de medarbejdere, som mister deres arbejde på grund af det her, til at komme over til steder, hvor der er brug for arbejdskraft og mangel på arbejdskraft.
Finn Sørensen (EL), 2015-07-03:
Der er tusindvis af mennesker, der er langtidsledige, og der er tusindvis af mennesker, som har en nedsat arbejdsevne, og som egentlig gerne vil arbejde en smule, alt efter hvor meget de er i stand til, men som ikke kan komme til det, fordi der ikke er plads på arbejdsmarkedet.
Marlene Ambo-Rasmussen (V), 2021-03-17:
Det er mange forskellige grupper, og måske kunne man have det ønske til ministeren om, at hun meldte klart ud og sagde, at så må man jo vælge og prioritere, eller også må man, som jeg og Venstre vil lægge op til, vælge at tilføre de ekstra ressourcer til området, sådan som vi jo har set det i mange andre henseender her under corona.
Inger Støjberg (V), 2008-06-11:
Det er jo derfor, vi letter foden en lille smule fra speederen, og det derfor, jeg flere gange i dag har tilladt mig at sige til Socialdemokraterne, at det er helt forkert, når man bare fortsat vil trykke speederen i bund, selv om man er klar over, at man er på ud på sightseeing på afgrundens rand, som vi før har oplevet socialdemokratisk ledede regeringer være det.
Niels Bloch Jespersen (S), 2001-03-01:
Så vidt jeg har kunnet gennemskue historien, brillerede de borgerlige partier med fodslæbende modstand i arbejdet med at udfase de mest problematiske sprøjtegifte, for både internationalt, i EU og her i landet har der jo gennem årene været gennemført en betydelig udfasning af de mest problematiske pesticider.
Lene Espersen (KF), 2002-05-28:
Jeg tror, det var Socialdemokratiets ordfører, fru Sandy Brinck, der sagde, at der er ingen, der under hverken første- og andenbehandlingen har forsøgt at give indtryk af, at det her forslag, som vi i dag behandler, er et ligetil forslag eller et forslag, som ikke giver anledning til mange grundige overvejelser.
Astrid Krag (S), 2022-05-10:
Vi er helt enige med forslagsstillerne i, at der er udfordringer i den danske ældrepleje, som kræver handling, men vi kan ikke bakke op om, at løsningen på udfordringen er at indføre enkeltstående justeringer af den nuværende lovgivning, som forslaget her jo er et eksempel på.
Karen Ellemann (V), 2010-01-20:
Men jeg vil gerne igen understrege – det synes jeg er vigtigt, og det har mine embedsmænd og jeg jo også gjort gentagne gange, også i TV Avisens udsendelse i tirsdags – at det på intet tidspunkt har været hensigten med loven, at forældrene selv skulle til at være leverandører af frokostmåltidet.
Per Clausen (EL), 2005-02-24:
Jeg vil gerne spørge hr. Frank Jensen, om Socialdemokratiet vil medvirke til at sikre, at der igen bliver mulighed for at give statslig støtte til omstilling til økologiske fødevarer i den offentlige sektor, og om Socialdemokratiet vil være med til at støtte at sætte et effektivt loft over den transporttid, der kan være i forhold til levende dyr.
Keld Albrechtsen (EL), 1999-10-13:
Men det, som jeg synes er det helt store problem på det her topmøde, er de tanker, der ligger i den rapport, som den dér såkaldte højniveaugruppe har udarbejdet angående forholdet til landene Afghanistan, Irak, Marokko, Somalia, Sri Lanka og altså særskilt til Albanien.
Margrethe Vestager (RV), 2001-04-05:
Blot til almindelig opbyggelse i forbindelse med den interesse, der er for kristendomskundskab, vil jeg sige, at jeg har kendskab til en lang række skoler, som gør et forbilledligt arbejde netop i forhold til det, som CD's ordfører slog et slag for, nemlig oplysning om, hvad der er fagets faktiske indhold, så man ikke får sådan en passiv automatfritagelse, men rent faktisk får en dialog med forældrene om det, som også har været det drivende for en række af ordførerne her i dag, nemlig det gavnlige i at kende den kultur og den religion, som er flertallets, uden på den måde at udelukke kendskabet til andre religioner eller overtage forældrenes ansvar for en egentlig religiøs oplæring, hvis det er det, forældrene ønsker sig.
Frederik Vad (S), 2024-02-23:
Den hollandske sociolog Ruud Koopmans har dokumenteret i et af de mest omfattende studier på det her område, at evnen i de europæiske lande til at integrere mennesker, der kommer hertil, ikke afhænger af, om man fører en konservativ, liberal, socialdemokratisk, socialistisk eller en femte form for integrationspolitik.
Jacob Jensen (V), 2012-12-18:
Jeg har kigget i Økonomisk Redegørelse, som blev offentliggjort her i sidste uge fra regeringens side, og hvor der står, at man forventer et mærkbart fald i ledigheden, i takt med at dagpengereformen slår fuldt igennem, og jeg vil så spørge ordføreren: Hvilken negativ konsekvens for ledigheden får det så, når De Radikale nu er med til at udskyde indfasningen af dagpengereformen?
Karen J. Klint (S), 2006-01-12:
Det leder så også frem til det næste spørgsmål, for jeg hørte for lidt siden ordføreren henvise til mødet, regeringen har haft med KL, og som KL har haft med borgmestrene, om den sum penge, der er på spil, og der har jeg haft den opfattelse, at KL har meldt tilbage, at de godt vil åbne budgetterne for halvdelen af beløbet, hvorimod den anden halvdel af beløbet, som er en direkte konsekvens af reformen, har man ikke lovet regeringen at åbne budgetterne for.
Niels Christian Nielsen (S), 2009-03-12:
Socialdemokraterne er meget optaget af borgernes retssikkerhed, herunder overholdelse af persondataloven og forvaltningsloven, og finder det positivt, at der fortsat er en regulering af udvekslingen af oplysninger om en ansøgers private forhold i forhold til forvaltningslovens § 29 og borgerservicecenterlovens § 3, stk. 3. Vi kan også konstatere, at Udvalget om udveksling af oplysninger inden for den offentlige forvaltning, der blev nedsat i oktober 2007, har afgivet en betænkning den 10. december 2008, og at udvalgets anbefaling efterfølgende er blevet fulgt op med et lovforslag, som er fremsat af velfærdsministeren.
Mette Frederiksen (S), 2016-06-01:
Hvis og såfremt vi måtte blive betroet regeringsansvaret, vil vi selvfølgelig samarbejde med de røde partier om noget – det er den grønne omstilling, det er udvikling af et mere socialt retfærdigt Danmark – men når det kommer til udlændingepolitikken herhjemme i forhold til antallet, tror jeg, at vi kommer til at samarbejde bl.a. med partiet Venstre.
Benny Engelbrecht (S), 2014-04-10:
Vi er opmærksomme på, at den ekstra omkostning og det, at det bliver lidt dyrere at være dansker i forbindelse med denne ordning, er rimeligt og respektabelt, ikke mindst i betragtning af at vi kan risikere, at lignende situationer indtræffer i fremtiden og måske hyppigere.
Aaja Chemnitz Larsen (IA), 2022-04-05:
Jeg tror, at det i virkeligheden er et af de vigtigste spørgsmål at stille i den her tid, fordi meget af den viden, vi får i Folketinget, får man ikke nødvendigvis i Inatsisartut, så jeg tror egentlig, at der hjemme i Grønland sådan set er et vidensgab, i forhold til hvad Rusland gør rundtomkring i verden, og ikke kun at man får viden om Arktis.
Lars Løkke Rasmussen (V), 2003-04-29:
Derfor har vi også anmeldt over for Amtsrådsforeningen, at et af de hovedtemaer, vi skal diskutere i de forestående økonomiforhandlinger, netop er, hvordan vi tilfører dansk sundhedsvæsen den form for takststyring, der sikrer dynamikken, i kombination med at vi også har en rammeøkonomi, der sikrer hensynet til den langsigtede planlægning.
Bent Bøgsted (DF), 2006-05-31:
Alle virksomheder, der har overenskomst, kan uden problemer få en forhåndsgodkendelse, det er en formssag af få det stykke papir, og det er ikke hr. Thomas Adelskov, som kommer til at afgøre, hvilke virksomheder der skal have en godkendelse.
Pernille Blach Hansen (S), 2005-03-31:
Se, selv de nye kommuner, der bliver større, vil ikke kunne håndtere mange af de her 2.000 nye miljøtunge virksomheder, de får tillagt, fordi de virksomheder er så problematiske miljømæssigt, at det kræver stor faglig ekspertise at håndtere det tilfredsstillende.
Mette Frederiksen (S), 2021-04-27:
Jo, jeg erkender og jeg vedkender mig, at de muslimske privatskoler har jeg et problem med, for de parallelsamfund, vi risikerer bliver etableret eller er etableret der, er mig inderligt imod, og jeg tror ikke på, at vi kan integrere børn og unge med minoritetsbaggrund, hvis vi får en masse muslimske friskoler med en helt anden måde at tænke på og undervise på.
Johs. Poulsen (RV), 2010-01-14:
Jeg vil gerne spørge Dansk Folkepartis ordfører, om ordføreren mener, at når navngivne instruktører og forfattere, som f.eks. står bag tv-serier i Danmarks Radio, udsættes for kritik fra højtstående medlemmer her i Folketinget, fra Dansk Folkeparti, er det så noget, som Danmarks Radio eller de pågældende forfattere og instruktører skal tage hensyn til?
Anne Grete Holmsgaard (SF), 2006-05-31:
Så ser vi i øvrigt frem til på et eller andet tidspunkt at få franskmændenes og hollændernes eget svar på, hvad det egentlig er, de gerne vil have, om det er forfatningstraktaten minus et eller andet, om det er forfatningstraktaten plus et eller andet, eller om det er noget helt tredje.
Hans Andersen (V), 2012-12-04:
Venstre kan ikke støtte det her lovforslag, og det skal ses i sammenhæng med, at der er indgået en finanslovaftale, som både øger bundskatten og nedsætter personfradraget, så det stiller sådan set de folkepensionister og de førtidspensionister, der bliver berørt af det her lovforslag, i en endnu ringere situation.
Christina Egelund (LA), 2018-04-19:
Der ligger mange gode elementer i udspillet, f.eks. det her med at indsætte en selvstændig paragraf i straffeloven, der omhandler indbrudskriminalitet, ligesom vi besluttede os for at skærpe straffen for indbrud begået, mens der er nogen hjemme, med en tredjedel.
Margrethe Vestager (RV), 2004-11-10:
Det tror jeg mange ville tage godt imod, men det vil være en meget anderledes tilgang til det end den, vi har kendt hidindtil, og derfor risikerer vi selvfølgelig, at nogle ender i præcis den samme situation som den, de er i i dag, nemlig at de har gjort, som de fik besked på, men det er faktisk ikke lykkedes alligevel.
Morten Messerschmidt (DF), 2021-03-16:
Vi i Dansk Folkeparti mener, at det at vogte sin grænse som nation ikke bare er en praktisk foranstaltning, men noget helt grundlæggende i forhold til et lands selvforståelse og et lands mulighed for selv at bestemme, hvem der skal have lovlig adgang eller ikke have lovlig adgang.
Kristian Jensen (V), 2008-05-06:
Det betyder, at en øget vækst i en virksomhed kun kan fremkomme ved, at virksomheden enten selv sparer noget CO2, bliver mere miljørigtig, eller går ud og betaler en anden virksomhed for at aflevere dens kvote, sådan at den anden virksomhed er nødt til at reducere sin CO2-udledning.
Søren Søndergaard (EL), 2003-02-18:
Jeg vil godt bede hr. Skaarup bekræfte, at siden november måned har de konkrete krigsforberedelser været i gang - siden november måned - og at regeringen og for den sags skyld altså Dansk Folkeparti, som har været enig med regeringen, har haft al den tid i denne verden, der skulle til for at gå herned i Folketingssalen og søge tilslutning fra Folketingets partier.